Ifodali yoza olish - muvaffaqiyat kaliti
AQShda “826” deb nomlangan bir nodavlat tashkiloti bor. Yosh avlodga fikrni asoslab berish va qog'ozga to'g'ri tushirishni o'rgatadi.
San Fransiskoning asosan lotin amerikalik muhojirlar yashaydigan mahallasidamiz. 826, Valensiya ko’chasi. Bu joyni o’quvchilar yaxshi biladi. Ko’rinishidan oddiy bir do’kon, lekin “Qaroqchilar” degan magazin ortida g’aroyib bir muassasa joylashgan. Ley Leyman - uning rahbari. Yoshlar yozishni o’rgansin, deydi u. “Bu o’quv markazi. Shu bilan birga yosh avlodni ijod qilishga, ichki his-tuyg’ularni izhor etishga o’rgatadigan maskan”,- deydi u. O’quvchilarning soni 30 mingdan oshadi. Asosan muhojirlarning farzandlari. Amerikaliklarning yangi avlodi desa ham bo’ladi. Davlat maktablarida mablag’ ozligi sababli o’quvchilarga ifodali o’qish va yozish sirlari uncha o’rgatilmayapti, e’tibor past, deydi tashkilot asoschilaridan biri Jerald Richards. “Nazarimda, bugun maktablarda fizika, texnologiya, muhandislik va matematikaga katta e’tibor qaratiladi. Butun diqqat test topshirishda. Bolalarga imtihonlardan qanday o’tish o’rgatiladi, lekin fikrlash, o’z fikrini asoslab berish, uni qog’ozga to'g'ri tushirish singari juda muhim talablar chetda qolib ketadi”,- deydi Richards. Vaholanki, yozish har qanday sohada, hatto fizika va matematikada ham zarur narsa, deydi murabbiy. Yozish qobiliyati kuchli o’quvchilar oliy ma’lumotli bo’ladi. Tashkilot o’quvchilar qalamiga mansub asarlarni chop etishda ham yordam beradi. Kitoblar mana shu piratlar do’koni yoki internet orqali sotiladi. Sofiya Markez yozgan hikoya yaqinda nashr etildi. “Yosh avlodning fikri va qarashlari, ichki dunyosi kattalar uchun chuqur ahamiyat kasb etadi. Ularning kechinmalarini chetga sura olmayiz”,- deydi Ley Leyman. “Tasavvurimni bayon etishni yaxshi ko’raman”,- deydi Sofiya. 2010-yilda tashkiloti doirasida yozilgan asarlarning 944 tasi chop etildi. Mualliflar – o’quvchilar.